ስፖርት አካዳሚው በዘርፉ ችግር ፈች ጥናትና ምርምር ማድረግ አለበት ተባለ
ኢትዮጵያ
የወጣቶች ስፖርት አካዳሚ በስፖርት ባለሙያዎች አቅም ግንባታና በዘርፉ ችግር ፈች ጥናትና ምርምር በማድረግ የመፍትሄ አቅጣጫ ማስቀመጥ እንዳለበት ተገለፀ። አካዳሚው
የ9 ወር የእቅድ አፈጻጸም እንዲሁም በሚሻሻሉ የአካዳሚ ፖሊሲዎች ህጎችና መመሪያዎች ላይ ያተኮረ ለሁለት ቀን የሚቆይ ውይይት በአዳማ ጀምሯል። የስፖርት ኮሚሽን ምክትል ኮሚሽነር አቶ ጌታቸው ባልቻ በዚሁ ወቅት እንደገለፁት የወጣቶች ስፖርት አካዳሚ ብሄራዊ ጀግና አትሌቶችንና እነሱን የሚያፈሩ ብቁ ባለሙያዎችን እንዲያፈራ ታልሞ የተመሰረተ ነው።ከዚህም ባሻገር በዘርፉ የጥናትና ምርምር ስራዎችን የመስራት ተልእኮ የተሰጠው የስፖርት ተቋም ነውም ብለዋል።የስፖርት
ልማት ከሳይንሳዊ ጥናትና ምርምር ውጭ ሊሳካ እንደማይችል የገለፁት ምክትል ኮሚሽነሩ ፤ በዚህም እየተተገበረ ያለው ስራ በሚፈለገው ደረጃ ተግባራዊ ለማድረግና መፍትሄ ለመስጠት የዘርፉ ባለሙያዎች ርብርብ ማድረግ እንደሚጠበቅባቸው ጠቁመዋል። የባህልና ቱሪዝም ሚኒስትር ዴኤታ አቶ ሃብታሙ ሲሳይ በበኩላቸው አካዳሚው የተቋቋመበትን አላማ እንዲያሳካ መንግስት አስፈላጊውን ድጋፍ ያደርጋል ብለዋል።በስፖርቱ
ልማት ላይ የሚስተዋሉ ችግሮችን ለመፍታት አካዳሚው መሬት ላይ ተግባራዊ ሊሆኑ የሚችሉና ችግር ፈች ጥናትና ምርምር ላይም ጠንክሮ መስራት እንዳለበት አሳስበዋል። የኢትዮጵያ ወጣቶችና ስፖርት አካዳሚ ዋና ዳይሬክተር አቶ አንበሳው እንየው እንዳሉት አካዳሚው ከተቋቋመበት ጊዜ ጀምሮ ኢትዮጵያን በአህጉራዊና ዓለም አቀፋዊ የውድድር መድረኮች ስሟን ያስጠሩና ተተኪ ስፖርተኞችን በማፍራት ስኬታማ ተግባራትን አከናውኗል።ያም
ቢሆን የስፖርት ባለሙያዎች አቅም በመገንባትና ችግር ፈች ጥናትና ምርምር ከማካሄድ አንፃር አካዳሚው የሚጠበቅበትን ስራ እንዳልሰራ ጠቅሰው ያሉትን ችግሮች ለመፍታት ትኩረት ሰጥቶ መስራት አለበት ማለታቸውን የዘገበው ኢዜአ ነው። አካዳሚው የ9 ወር የእቅድ አፈጻጸም ሪፖርት አቅርቦ ውይይት እየተካሄደበት ነው።አካዳሚው በ2003 ዓ.ም የተቋቋመ ሲሆን በ10 የስፖርት አይነቶች በአዲስ አበባና በአሰላ እያሰለጠነ ይገኛል።አዲስ ዘመን ሚያዚያ 30/2011